MONITOR EXTERN Nr.5

 

1. Noi probleme ridicate de aderarea la UE a statelor din Europa Centrală şi de Est

 

Comisia Europeană este îngrijorată din cauza restricţiilor adoptate de ţările membre în eventualitatea unui aflux de imigranţi şi analizează această problemă, a declarat un purtător de cuvânt al Executivului european. "Este clar că Romano Prodi şi Comisia Europeană sunt preocupaţi de ceea ce se petrece în statele membre", a afirmat purtătorul de cuvânt al Comisiei, Reijo Kemppinen. "Analizăm cu seriozitate această problemă. Vom verifica dacă aceste măsuri sunt compatibile cu legislaţia europeană şi dacă manifestă o tendinţă care ar trebui studiată în detaliu", a declarat el. 

Statele membre ale UE au adoptat măsuri tranzitorii, destinate împiedicării unui eventual aflux de imigranţi din cele zece ţări care vor adera la Uniunea Europeană, la 1 mai a.c. Astfel, Marea Britanie a anunţat, la 24 februarie a.c., că a restricţionat accesul la ajutoarele sociale pentru imigranţii din opt ţări viitoare membre ale Uniunii Europene. Tratatul de aderare al noilor state membre prevede posibilitatea impunerii unor limite în ceea ce priveşte libera circulaţie, timp de o perioadă maximă de cinci ani, care poate fi prelungită cu doi ani dacă se dovedeşte înregistrarea unei "grave perturbări pe piaţa muncii". 

La rândul lor, autorităţile austriece au anunţat restricţionarea accesului pe piaţa muncii pentru imigranţii din opt viitoare state membre ale Uniunii Europene, conform unei decizii adoptate de Consiliul de miniştri. Potrivit hotărârii, cetăţenii din opt state viitoare membre UE - Estonia, Letonia, Lituania, Ungaria, Polonia, Republica Cehă, Slovacia şi Slovenia - vor trebui, în următorii şapte ani, să dispună de un permis de muncă în Austria, măsură care a fost deja aplicată. Permisul nu este necesar în cazul persoanelor care, la data de 1 mai, lucrau deja în Austria de un an. Permisele de muncă au fost distribuite extrem de greu în Austria şi au legătură cu obţinerea permisului de şedere, la fel de dificil de obţinut.

*

Analiştii politici şi experţii economici consideră că populaţia din cele zece state care vor adera la UE la 1 mai 2004 se teme că va avea de suferit de pe urma aderării la Uniune. Mulţi cetăţeni ai fostelor state comuniste consideră că aderarea la Uniunea Europeană reprezintă o oportunitate istorică, pe care au câştigat-o după eforturile de a înlătura de la putere regimurile totalitare şi după realizarea de reforme economice. Cu toate acestea, locuitorii acestor ţări se tem că intrarea în Uniunea Europeană îi va face să-şi piardă sursele de venituri suplimentare. 

Mass-media din Letonia au atras atenţia asupra investiţiilor străine în terenuri şi proprietăţi. Cotidianul "Latvijas Avize" a avertizat că, dacă aceste operaţiuni nu vor fi supravegheate, "letonii vor deveni slujitori şi rentieri în propria lor ţară". Terenurile agricole din Letonia sunt vizate de fermierii din Danemarca, Finlanda şi Olanda, care vor să le achiziţioneze cu ajutorul subvenţiilor acordate de Uniunea Europeană, adaugă publicaţia. "Legile care limitează vânzarea bunurilor imobiliare în Letonia au fost implementate tardiv şi sunt prea confuze pentru a împiedica venirea străinilor în ţară", apreciază "Latvijas Avize". Din cauza cererii mari, preţurile terenurilor şi imobilelor vor ajunge la nivelul din Europa Occidentală în decurs de patru până la şapte ani. "Taxele foarte mari îi vor obliga chiar şi pe cei care au promis să nu-şi vândă terenurile să ia în considerare această alternativă", a concluzionat publicaţia letonă. 

Cetăţenii din cele zece state sunt dezamăgiţi de restricţiile impuse de actualele state membre ale Uniunii în ceea ce priveşte piaţa muncii. Concomitent, oficialii cehi şi-au exprimat temerile privind afluxul de imigranţi polonezi şi slovaci. De asemenea, mass-media poloneze au criticat impunerea de restricţii pe piaţa europeană a muncii pentru persoanele provenite din fostele state comuniste, mai multe ţări membre ale Uniunii adoptând o serie de măsuri prin care limitează accesul străinilor pe piaţa muncii, de teama unui exod de imigranţi din Europa de Est. Publicaţia poloneză "Gazeta Wyborcza" constată că bucuria aderării la UE a fost înlocuită de frustrare. 

Ambasadorul Ungariei la Bruxelles a anunţat că este posibil ca ţara lui să ia măsuri similare, pentru a limita numărul de imigranţi proveniţi din statele sărace. Declaraţiile lui Peter Balazs, care a menţionat mai ales muncitorii polonezi, slovaci şi pe turcii din Germania, au fost dezminţite de ministrul ungar de externe, care a anunţat că nu sunt luate în calcul astfel de măsuri. 

Fermierii din Ungaria şi Slovacia se tem că aderarea la UE va determina reducerea subvenţiilor pe care le primesc, determinând reducerea cererii de produse locale şi închiderea unora dintre afacerile din domeniul agricol. Istvan Jakab, preşedintele Federaţiei Naţionale a Asociaţiilor Fermierilor Ungari, a declarat, în timpul unor acţiuni de protest, că fermierii sunt decişi să nu-şi piardă privilegiile. Autorităţile de la Bruxelles au amânat acordarea de ajutoare agricole noilor state membre, iar fermierii din aceste ţări vor primi, în primă fază, doar o zecime din ajutoarele acordate în cadrul UE. 

Ivan Oravec, preşedintele Camerei slovace pentru Agricultură şi Alimente, a precizat că fermierii nu se tem de concurenţă, ci de condiţiile inegale. "Sectorul nostru de activitate este foarte vulnerabil", a declarat el, solicitându-le slovacilor să cumpere produse autohtone. 

În Cehia, un reprezentant al etniei rrome, Jan Husak, a declarat că situaţia acestui segment al populaţiei se va deteriora după aderarea ţării la Uniunea Europeană, apreciind că Uniunea nu va fi la fel de preocupată de drepturile minorităţilor ca înainte de aderare. În Slovacia, comunitatea rromă s-a revoltat după ce Guvernul a suspendat alocaţiile pe care le acorda acestei etnii pentru a consolida economia înaintea aderării la UE. Presa slovacă a observat că suspendarea alocaţiilor i-a afectat pe ţiganii din sectoarele economiei unde rata şomajului este extrem de mare.

 

2. Reuniunea de la Beijing privind situaţia din Coreea de Nord

 

"Coreea de Nord a încercat să obţină rezultate bune la negocierile multilaterale referitoare la ambiţiile sale nucleare", (negocieri care au avut loc la Beijing în perioada 24-27 februarie a.c.), a declarat liderul delegaţiei nord-coreene, adjunctul ministrului Afacerilor Externe, Kim Kye-gwan. "Circumstanţele în care s-au purtat aceste negocieri erau mai bune decât înainte şi am putut coopera cu China şi Rusia", a declarat oficialul nord-coreean. Anterior deschiderii lucrărilor, China şi Rusia, două state prietene ale regimului nord-coreean, şi-au intensificat presiunile asupra liderilor acestei ţări, cerându-le să adopte un punct de vedere sincer şi maleabil în timpul negocierilor referitoare la programele sale nucleare. De asemenea, Coreea de Nord a acceptat să-şi sisteze programul nuclear pe bază de plutoniu, însă nu a recunoscut că desfăşoară activităţi de îmbogăţire a uraniului, aşa cum susţin Statele Unite. 

China, Rusia şi Coreea de Sud au oferit regimului nord-coreean ajutor economic în schimbul stopării şi desfiinţării programelor nucleare ale acestuia, a declarat negociatorul sud-coreean, Lee Soo-Hyuck. "Coreea de Sud, Rusia şi China sunt de acord să ofere un ajutor în domeniul energetic", a declarat el, adăugând că Statele Unite şi Japonia sprijină acest proiect. Coreea de Nord a anunţat că şi-a reactivat reactorul nuclear de la Yongbyon, care produce plutoniu ce poate fi folosit în scopuri militare, din cauză că Statele Unite şi aliaţii lor au sistat livrările de petrol. 

Coreea de Sud a prezentat un plan în trei etape pentru desfiinţarea programului nuclear nord-coreean, care prevede reluarea ajutorului economic şi oferirea de garanţii de securitate regimului de la Phenian. SUA au solicitat desfiinţarea integrală şi ireversibilă a programelor nucleare nord-coreene, în timp ce Coreea de Nord este dispusă să stopeze aceste activităţi în schimbul unor concesii din partea administraţiei americane. "Statele Unite vor o desfiinţare completă, ireversibilă şi verificabilă a programelor nucleare de fabricare a plutoniului şi uraniului îmbogăţit de care dispune partea nord-coreeană", a declarat secretarul de stat adjunct, James Kelly. 

Deşi cele şase ţări care au participat la negocierile cu privire la criza nucleară nord-coreeană au încheiat un acord asupra unui proiect de comunicat care trebuia dat publicităţii la finalul discuţiilor, convorbirile cu privire la programul nuclear nord-coreean s-au încheiat, potrivit participanţilor la reuniune, fără vreun rezultat semnificativ şi fără o declaraţie comună, o nouă rundă de negocieri urmând să fie programată în următoarele luni. "Am hotărât să organizăm o a treia serie de convorbiri în al doilea trimestru al acestui an", a declarat şeful delegaţiei sud-coreene la negocieri, Lee Soo-Hyuck. El a precizat că cele şase ţări prezente (Coreea de Nord, Coreea de Sud, China, Rusia, Japonia şi Statele Unite) au ajuns la un acord de principiu cu privire la denuclearizarea peninsulei coreene şi a subliniat că acest consens "va deveni o bază pentru negocierile viitoare". "Sperăm că părţile vor putea adopta o atitudine constructivă, pentru a reduce disensiunile", a declarat ministrul chinez de Externe, Li Zhaoxing, în cadrul ceremoniei de închidere a reuniunii. 

 

3. Situaţia din Irak

 

Administratorul american în Irak, Paul Bremer, a calificat drept constructiv raportul ONU, dat publicităţii la 24 februarie a.c., conform căruia în Irak nu pot fi organizate alegeri directe cu sufragiu universal înainte de începutul anului 2005. "Autoritatea Provizorie a Coaliţiei (CPA) apreciază că raportul lui Kofi Annan este o contribuţie constructivă la obiectivul nostru comun de a construi un Irak suveran şi democrat. Suntem de acord cu punctul de vedere al Naţiunilor Unite privind organizarea de alegeri directe cât mai curând posibil, dar nu putem face acest lucru în următoarele luni", a declarat administratorul american. 

Potrivit lui Paul Bremer, raportul ONU susţine clar că transferul suveranităţii trebuie să aibă loc la data de 30 iunie 2004, iar Statele Unite vor respecta acest termen. "Dorim ca ONU să se implice şi în următoarele etape, inclusiv pentru formarea unui Guvern provizoriu, după data de 30 iunie", a subliniat oficialul american.

Preşedintele american, George W. Bush, a declarat că dezbaterile din Irak, referitoare la Guvernul care va fi constituit după transferul suveranităţii irakienilor, la 30 iunie, reprezintă un semnal pozitiv, iar Statele Unite nu vor grăbi retragerea trupelor americane. "Irakienii se tem că forţele americane vor părăsi ţara prea curând. Dar trupele americane nu vor pleca înainte de stabilizarea situaţiei", a precizat preşedintele american. George W. Bush a minimizat dezacordurile dintre irakieni, în legătură cu structura viitorului Guvern. "Nu cred că este rău că există disensiuni, ci, dimpotrivă, acesta este un semnal pozitiv", a apreciat liderul american. 

Cu prilejul primei conferinţe a forţelor democratice irakiene, la care participă şase formaţiuni laice: Uniunea Patriotică din Kurdistan, Partidul Democratic din Kurdistan, Partidul Naţional Democrat, Adunarea Democraţilor Independenţi, Partidul Comunist irakian şi Partidul Socialist Arab, Adnan Pachachi, membru al actualului Guvern irakian a apreciat că "există numeroase metode prin care ONU poate ajuta poporul irakian în dezbaterile pentru formarea unui nou Guvern provizoriu. Cel mai bine ar fi ca ONU să trimită un reprezentant care să înceapă negocieri pentru a stabili modalitatea de alegere a Guvernului care va conduce ţara timp de şase sau şapte luni". 

Potrivit acordului de la 15 noiembrie 2003, Guvernul provizoriu ar urma să preia conducerea ţării la 30 iunie, pentru o perioadă de 18 luni. Dar irakienii nu mai susţin acest acord, dorind să organizeze alegeri directe cât mai curând posibil. În opinia lui Adnan Pachachi, Adunarea Legislativă tranzitorie, care va fi aleasă prin vot indirect la 30 mai, şi Adunarea Constituantă care va fi desemnată prin sufragiu universal cel târziu la 15 martie 2005, ar fi acelaşi lucru, în conformitate cu raportul ONU.

Pe de altă parte, Secretarul general al Ligii Arabe, Amer Mussa, a acuzat Statele Unite de întârzierea procesului democratic din Irak, datorită faptului că refuză organizarea de alegeri în cel mai scurt timp. El a subliniat că Liga Arabă este pregătită să participe la organizarea unui scrutin, în colaborare cu ONU, dacă irakienii doresc acest lucru. "Ironia constă în faptul că irakienii doresc alegeri directe, iar coaliţia blochează organizarea unui scrutin. Cei care trebuiau să înveţe democraţia par să fi înţeles foarte rapid această lecţie, prin faptul că doresc organizarea de alegeri", a explicat el. 

De asemenea, Amer Mussa a declarat că revenirea Ligii Arabe în Irak constituie o prioritate care va fi dezbătută în cadrul summit-ului Ligii programat pentru luna martie, în Tunisia. Totuşi, acest lucru va putea fi pus în practică doar după instalarea unui guvern suveran, a precizat el. "Alegerile trebuie decise de irakieni şi nu de străini. Dacă irakienii vor crede că Liga Arabă îi poate ajuta, atunci Liga se va implica", a adăugat Amer Mussa. 

Membrii Executivului irakian de tranziţie au declarat, la 1 martie a.c., că adoptarea textului Constituţiei provizorii reprezintă o realizare istorică. "Este o zi istorică pentru irakieni, iar semnificaţia sa va persista peste luni şi ani", a subliniat Samir al-Soumaydai, membru sunnit al Consiliului de guvernare de tranziţie, în timp ce Rajaa Habib Khouzai, reprezentând comunitatea şiită, a salutat adoptarea unei Constituţii care garantează drepturile femeii. 

Adnan Pachachi a subliniat faptul că 13 dintre cele 64 de articole ale Constituţiei provizorii se referă la drepturi şi libertăţi. "Acordul nostru are o importanţă istorică pentru Irak şi pentru regiune", a declarat el, considerând că drepturile şi libertăţile acordate irakienilor nu vor fi repuse în discuţie în viitor. 

Discuţiile dintre membrii Consiliului de guvernare au vizat în special chestiunile referitoare la Islam, membrii executivului irakian reuşind să ajungă la un compromis dificil în privinţa rolului religiei în stat. Textul prevede că Islamul reprezintă unul dintre izvoarele legislaţiei şi nu sursa exclusivă a acesteia, aşa cum cereau, în primă fază, islamiştii şiiţi.

*

Potrivit unui raport asupra situaţiei drepturilor omului al Departamentului de Stat american pe anul 2003, dat publicităţii la 25 februarie a.c., regimul lui Saddam Hussein a comis orori la adresa drepturilor omului până în momentul înlăturării sale de la putere, la 9 aprilie 2003, în urma intervenţiei militare americane. "Până la 9 aprilie 2003, Saddam Hussein şi anturajul său au continuat să impună o lege arbitrară", se arată în raportul remis Congresului de către Secretarul american de Stat, Colin Powell. Conform raportului, "după această dată au fost descoperite dovezi clare despre un totalitarism şi o brutalitate fără limite care i-a terorizat pe oameni într-un mod inimaginabil". 

Raportul subliniază că regimul lui Saddam Hussein a executat, până în ultimele zile, oponenţi politici şi membri ai comunităţii şiite irakiene. Autorităţile nu au redus ritmul răpirilor, execuţiilor sumare şi al torturilor. "Gropile comune legate de câteva evenimente atroce au fost identificate înainte de anul 2003, iar numărul, dificil de evaluat, al persoanelor îngropate în aceste locuri este estimat de către observatori la 300.000", se menţionează în raport. De asemenea, până în ultimul moment, "regimul irakian a curăţat sistematic centrele de detenţie, lichidând deţinuţi pentru a diminua suprapopularea închisorilor". Libertatea de expresie, a presei, precum şi libertatea de asociere, libertăţile religioase şi cele de deplasare au fost limitate până în momentul căderii regimului irakian. În plus, exploatarea copiilor ca mînă de lucru a continuat până în aprilie 2003.

 

4. Demiterea guvernului Rusiei

 

Preşedintele Vladimir Putin a anunţat, la 24 februarie a.c., în cadrul unei alocuţiuni televizate, demiterea guvernului rus. "Conform prerogativelor conferinte preşedintelui ţării de articolul 117 din Constituţia rusă am luat decizia de a demite guvernul. Această demisie nu are legătură cu activitatea guvernului, pe care o consider în general mulţumitoare, ci cu dorinţa mea de a-mi demonstra poziţia asupra direcţiei în care trebuie să se îndrepte ţara după 14 martie 2004, data alegerilor prezidenţiale", a adăugat el. 

Preşedintele rus, Vladimir Putin, a explicat motivele care l-au determinat să demită Guvernul, afirmând că, în calitate de candidat la alegerile prezidenţiale de la 14 martie, avea datoria de a prezenta electoratului viitorul prim-ministru. "În calitate de şef al statului şi de candidat la alegerile prezidenţiale, pot şi sunt obligat să prezint populaţiei persoana pe care o voi nominaliza pentru postul de şef al Executivului", a declarat V. Putin. În plus, preşedintele rus a justificat demiterea Cabinetului şi prin dorinţa de a economisi timp, pentru a fi mai eficient după realegerea sa în cadrul scrutinului de la 14 martie. Conform Constituţiei ruse, Guvernul este dizolvat după alegerea unui nou şef al statului. Prin demiterea Cabinetului condus de Mihail Kasianov şi prezentarea unei noi echipe înainte de alegeri, Vladimir Putin, a cărui realegere este, potrivit analiştilor, aproape sigură, consideră că astfel poate câştiga circa trei luni de activitate pentru noul Guvern. 

Preşedintele Consiliului Federaţiei (Camera superioară a Parlamentului), Serghei Mironov, a declarat că susţine decizia preşedintelui rus de a demite guvernul. "Guvernul nu a implementat în totalitate politica preşedintelui", a precizat S. Mironov. "Noul premier va trebui să prezinte preşedintelui nu doar un Cabinet, ci şi o nouă structură guvernamentală", a adăugat el. 

"Decizia preşedintelui de a demite guvernul va conduce la schimbări în structura guvernamentală", a declarat, la rândul său, preşedintele Comitetului legislativ din Duma de Stat (Camera inferioară), Pavel Kraşeninnikov. El a afirmat că decizia va avea ca urmare şi reducerea unor funcţii din cadrul puterii de stat. "Există anumite ministere eterne, de exemplu Ministerul de Externe şi de Interne, şi altele în cadrul cărora se vor efectua schimbări, se vor reduce sau se vor extinde", a precizat P. Kraşeninnikov. 

Demiterea Guvernului rus de către preşedintele Vladimir Putin, marţi, este o demonstraţie a hotărârii acestuia de a se distanţa de premierul Mihail Kasianov şi de a pune capăt epocii lui Boris Elţîn, a apreciat presa rusă. 

Executivul era "un Guvern de stabilizare, care avea prea multe relaţii de clan create în timpul regimului lui Boris Elţîn (...). Decizia lui V. Putin reprezintă o ruptură definitivă cu acea perioadă", apreciază cotidianul "Izvestia". "Este posibil ca viitorul şef al Executivului să fie succesorul ales de Vladimir Putin pentru a-l înlocui la conducerea ţării în 2008", a mai precizat cotidianul citat.

"Este evident că obiectivul urmărit de V. Putin era să-l revoce din funcţie pe Mihail Kasianov şi nu să schimbe întreg Guvernul, iar această procedură de rutină ar fi putut avea loc după alegerile prezidenţiale de la 14 martie", consideră publicaţia "Nezavissimaia Gazeta". Conform aceluiaşi ziar, prin demiterea Guvernului, eliberarea din funcţie a lui M. Kasianov apare, în mod oficial, drept o reacţie la îngrijorările electoratului. 

*

Preşedintele rus, Vladimir Putin, l-a propus, la 1 martie a.c., pentru funcţia de prim-ministru pe Mihail Fradkov, actualul reprezentat al Rusiei pe lângă Uniunea Europeană. Mihail Fradkov are rang de ministru şi este fostul şef al poliţiei fiscale. "Premierul trebuie să fie un bun profesionist, o persoană onestă, să aibă experienţă în diferite sectoare ale activităţii de stat", a precizat Vladimir Putin. 

Mihail Fradkov, a cărui candidatură trebuie aprobată de Duma de Stat, nu este cunoscut de publicul larg. M. Fradkov, în vârstă de 53 de ani, a fost ministru pentru Comerţul Exterior, în perioada 1997-1998, ministru al Comerţului, din mai 1999 până în mai 2000, şi şef al poliţiei fiscale în perioada 2001-2003. De asemenea, pentru o perioadă de timp, Mihail Fradkov a îndeplinit funcţia de director general al companiei de asigurări "Ingostrah".

 

5. Rapoartele de ţară ale Departamentului de Stat al SUA privind respectarea drepturilor omului pentru anul 2003 

 

În rapoartele de ţară privind respectarea drepturilor omului pentru anul 2003, date publicităţii la 25 februarie a.c. de Departamentul de Stat, SUA critică unele guverne arabe şi africane, Autoritatea Naţională Palestiniană şi Israelul, pentru abuzuri şi încălcări ale drepturilor omului, enumerând inclusiv cazuri de execuţie sumară a unor deţinuţi politici, folosirea torturii, recurgerea la practici violente împotriva deţinuţilor arestaţi preventiv. 

În raportul referitor la Orientul Mijlociu, Departamentul de Stat al SUA critică folosirea excesivă a forţei de către Israel, în Cisiordania şi Fâşia Gaza. Documentul demască aşa-numitele operaţiuni militare israeliene "cu ţintă fixă", care teoretic vizează uciderea unor militanţi integrişti palestinieni, însă practic se soldează şi cu moartea unor civili palestinieni. 

Pe de altă parte, membri ai serviciilor de securitate palestiniene şi ai mişcării Al Fatah, formaţiunea politică a preşedintelui palestinian Yasser Arafat, "participă alături de civili şi grupări teroriste la atacuri violente împotriva civililor israelieni, în interiorul Israelului şi în colonii, şi a unor cetăţeni străini", se apreciază în raport. ANP este criticată, de asemenea, de folosirea excesivă a forţei împotriva protestatarilor palestinieni. În acelaşi context, atât guvernul israelian, cât şi ANP sunt acuzate de recurgere la tortură şi de reţinere a unor deţinuţi fără judecată. 

Rapoartele de ţară privind respectarea Drepturilor Omului în statele africane formulează critici aspre la adresa guvernului şi grupărilor rebele ugandeze, acuzate de uciderea sau executarea sumară a aproximativ 10.000 de persoane, în cursul anului trecut, inclusiv a unor femei şi copii. 

În Zimbabwe, "guvernul îşi continuă o campanie concertată de violenţă, represiune şi intimidare", inclusiv prin recurgerea la tortură împotriva oponenţilor politici şi a susţinătorilor drepturilor omului, se menţionează în raportul Departamentului de Stat, care semnalează o situaţie similară şi în Etiopia. Documentul remarcă, însă, înregistrarea unor succese în domeniul respectării drepturilor omului în Kenya, Burundi, Sudan, Ruanda şi Sierra Leone. 

În Liberia, unde anul trecut s-a încheiat un acord între fostul guvern şi două grupări rebele, continuă să se înregistreze confruntări sporadice. De asemenea, violenţe se produc şi în Republica Democrată Congo, unde diverse facţiuni armate provoacă atrocităţi. Studiul cere guvernului de tranziţie de la Kinshasa, creat după cinci ani de război civil, să adopte măsuri "vitale, pentru ca ţara să păşească pe calea democraţiei".

 

6. Situaţia din statul Haiti

 

Datorită situaţiei deosebit de tensionate din Haiti, situaţie care s-a instaurat la începutul lunii februarie a.c., Organizaţia Naţiunilor Unite va trimite o misiune de evaluare a situaţiei din ţară, a anunţat Fred Eckhard, purtătorul de cuvânt al Secretarului general ONU, Kofi Annan. Fred Eckhard a precizat că delegaţia ONU va analiza situaţia umanitară din această ţară şi va încerca să susţină eforturile politice ale Organizaţiei Statelor Americane (OSA) şi ale Comunităţii Ţărilor din Caraibe (CARICOM). Purtătorul de cuvânt a subliniat că este puţin probabil ca Secretarul general să trimită un reprezentant special în Haiti, ci doar va susţine eforturile organizaţiilor regionale. În prezent, în Haiti activează şapte agenţii ale Naţiunilor Unite, între care Programul ONU pentru Dezvoltare, Programul Naţiunilor Unite pentru Alimentaţie, Organizaţia Mondială pentru Sănătate, Organizaţia pentru Alimentaţie şi Agricultură şi UNICEF. 

În acelaşi timp, SUA s-au declarat foarte îngrijorate de situaţia din Haiti şi a cerut autorităţilor din această ţară să respecte drepturile omului, a subliniat purtătorul de cuvânt al Casei Albe, Scott McClellan. "Suntem foarte îngrijoraţi de violenţele din Haiti şi regretăm pierderile de vieţi omeneşti. Cerem Guvernului haitian să respecte drepturile omului", a adăugat S. McClellan. El a repetat că Statele Unite nu intenţionează să intervină în Haiti, ci preferă să susţină eforturile diplomatice ale Organizaţiei Statelor Americane (OSA) şi ale Comunităţii Ţărilor din Caraibe (CARICOM). 

Preşedintele haitian, Jean Bertrand Aristide, a solicitat în repetate rânduri opoziţiei să nu recurgă la forţă, ci să înceapă negocierile, deoarece aceasta este singura soluţie pentru rezolvarea crizei. Jean Bertand Aristide a declarat iniţial că nu intenţionează să îşi prezinte demisia, mandatul său încheindu-se la 7 februarie 2006 şi a precizat că opoziţia trebuie să înceteze acţiunile teroriste pentru a începe dialogul. 

Opoziţia politică haitiană a respins la 23 februarie planul de soluţionare a crizei, prezentat de comunitatea internaţională, dar va analiza o nouă propunere în acest sens, a declarat unul dintre responsabili, Evans Paul. 

La rândul său, opoziţia haitiană a prezentat un plan de control care prevede înlocuirea preşedintelui Jean-Bertand Aristide, la data de 18 martie 2004. "Jean Bertand Aristide nu dispune de legitimitate, în afară de cea conferită de comunitatea internaţională", a precizat Paul Denis, unul dintre liderii opoziţiei. "Suferă de un deficit de credibilitate. Nu şi-a respectat niciodată cuvântul şi reprezintă obstacolul din calea democraţiei. Comunitatea internaţională nu a putut sau nu a dorit niciodată să îl oblige să îşi respecte cuvântul", a conchis liderul opoziţiei.

Consiliul de Securitate al Naţiunilor Unite a organizat, la 26 februarie a.c., o reuniune publică referitoare la Haiti, ţară unde insurgenţii controlează circa jumătate din teritoriu, a anunţat ambasadorul american la ONU, John Negroponte. Consiliul l-a audiat cu uşile închise, pe consilierul politic al Secretarului general al ONU Kofi Annan, Kieran Prendergast, care a cerut comunităţii internaţionale să se implice în criza haitiană. "Evenimentele din februarie ne-au demonstrat că Haiti are nevoie de un angajament pe termen lung, susţinut şi important din partea comunităţii internaţionale", a declarat K. Prendergast. "Nu există o soluţie rapidă pentru Haiti şi nu putem să ne mulţumim doar cu mascarea gravităţii problemei. Secretarul general al ONU, Kofi Annan, a autorizat plecarea din Haiti a personalului care nu desfăşoară activităţi esenţiale şi a familiilor membrilor organizaţiei", a adăugat K. Prendergast. 

Preşedintele haitian Jean-Bertrand Aristide a demisionat la 29 februarie a.c. şi a părăsit ţara, nefiind primul şef de stat obligat să renunţe la putere din zona Americii Latine şi Caraibelor. Unii dintre consilierii lui Jean-Bertrand Aristide au anunţat că au părăsit ţara intenţionînd să ceară azil în Taiwan, Maroc sau Panama. 

Statele Unite ale Americii, Marea Britanie, Franţa şi Canada au cerut rezidenţilor lor din Haiti să părăsească această ţară. Un contingent militar canadian format din o mie de persoane este în drum spre Port-au-Prince, capitala statului Haiti, cu misiunea de a facilita repatrierea cetăţenilor canadieni şi a apăra sediul ambasadei canadiene. De asemenea, ONU şi-a retras o mare parte din personal. În acelaşi timp, un cargou panamez, care transporta 21 de cetăţeni haitieni spre Florida, a fost întors din drum de garda de coastă a SUA, după ce autorităţile americane au anunţat că nu vor permite intrarea pe teritoriul naţional a nici unui refugiat haitian. 

7. Situaţia din teritoriile palestiniene

 

Lucrările la tronsonul de la Ierusalim al barierei de separaţie pe care Israelul o construieşte în Cisiordania vor fi încheiate până la sfârşitul anului, a anunţat, la 1 martie a.c., ministrul israelian al Securităţii Interne, Tzahi Hanegbi. Ministrul a făcut aceste declaraţii la o zi după decizia Curţii Supreme de a suspenda pentru câteva zile lucrările pe o porţiune situată la nord-vest de Ierusalim, unde doi manifestanţi palestinieni au fost ucişi de către soldaţi israelieni. Potrivit ministrului, porţiunea de 28 de kilometri construită în nordul Cisiordaniei a avut "un succes de 100% împotriva infiltrării teroriştilor". Pe de altă parte, ministrul apărării, Shaul Mofaz, a ordonat accelerarea lucrărilor în partea sudică a liniei de securitate. 

Generalul în rezervă Uzi Dayan, care conduce Comitetul public pentru linia de securitate, a declarat că "Guvernul este cel răspunzător pentru întârzierea construcţiei şi nu Curtea Supremă, a cărei decizie nu afectează decât 1% din totalul barierei de separaţie". Potrivit lui Uzi Dayan, doar 25 din totalul de 75 de kilometri ai liniei de securitate care înconjoară Israelul au fost construiţi până în prezent. De asemenea, el a criticat faptul că actualul traseu al liniei de securitate a fost determinat "de considerente politice, afectându-i pe palestinieni". 

Preşedintele Israelului Moshe Katzav a pledat şi el în favoarea barierei. "Trebuie să respectăm sistemul judiciar, dar, pe de altă parte, trebuie să accelerăm construcţia liniei de securitate, care constituie modul cel mai eficient de a ne proteja locuitorii", a subliniat el. 

Suspendarea lucrărilor în nord-vestul Ierusalimului a fost decisă pentru a permite celei mai importante instanţe judiciare israeliene să examineze apelurile înaintate de locuitorii a opt sate palestiniene din Cisiordania, împotriva construirii acestei bariere pe terenurile lor. De asemenea, circa 30 de persoane din Mevasseret Tzion au înaintat şi ele un apel împotriva construirii barierei de separaţie în această zonă. 

*

«Curtea Internaţională de Justiţie (CIJ) de la Haga a plasat zidul pe care îl construieşte Guvernul condus de Ariel Sharon în centrul atenţiei. Faptul că Israelul a refuzat să participe la sesiunile CIJ, pe motiv că această instanţă este lipsită de autoritate pentru a judeca acest diferend, nu a afectat deliberările în cadrul cărora palestinienii şi-au putut expune argumentele împotriva construcţiei acestei bariere, pe care analiştii au considerat-o un "zid al ruşinii".

Poziţia israeliană nu ar trebui să-i surprindă pe cei care ştiu în ce constă ocupaţia de zi cu zi a teritoriilor palestiniene din Gaza, Cisiordania şi Ierusalimul de Est în ultimii 37 de ani. Ceea ce surprinde, în schimb, este faptul ca Uniunea Europeană să se alinieze SUA în opoziţia sa faţă de CIJ, fiind de părere că acţiunea ar putea fi contraproductivă pentru ceea ce se încăpăţânează să numească încă "procesul de pace israeliano-palestinian".

Deşi este de înţeles că Administraţia americană nu este excesiv de interesată de condamnarea, de către CIJ, chiar şi simbolică, a aliatului israelian, nu este de înţeles cum ţările europene, care au sprijinit negocierile israeliano-palestiniene în ultimul deceniu şi s-au opus întotdeauna măsurilor unilaterale, îşi întorc acum cinic privirile în altă parte, considerând că zidul este "o chestiune politică ce trebuie rezolvată de părţile implicate". Oare ignoră faptul că dialogul a fost întrerupt de peste trei ani, exact la instalarea la putere a lui Ariel Sharon?

În timp ce comunitatea internaţională îşi pierde timpul cu discuţii apreciate ca sterile, zidul continuă să avanseze implacabil şi doar în câteva luni Israelul a trasat deja în mod unilateral şi poate definitiv frontierele a ceea ce consideră drept mini-statul palestinian, un stat fără continuitate teritorială, fără viabilitate economică şi lipsit de orice posibilitate de a supravieţui. "Zidul ruşinii", pe lângă prevenirea infiltrării teroriştilor şi intenţia de a pune capăt flagelului terorismului, este calificat drept "broşa de aur a ocupaţiei teritoriilor din Războiul de şase zile", care preconiza exproprierea palestinienilor de pământurile lor şi anexarea unei părţi cât mai mari a teritoriului acestora în spiritul proiectului sionist.

Ceea ce stârneşte uimire este că în acest scenariu internaţional, Comitetul Internaţional al Crucii Roşii, cunoscut pentru îndelungata sa tradiţie de neutralitate, a fost cel care a rupt tăcerea pentru a denunţa bariera care reprezintă o încălcare flagrantă a dreptului internaţional, tocmai pentru că cea mai mare parte a traseului său urmăreşte de fapt teritoriul ocupat şi nu Linia Verde care delimitează frontieră recunoscută de Israel. Această problemă este eludată sistematic de unii membri ai comunităţii internaţionale care apără dreptul Israelului la autoapărare împotriva terorismului, dar nu ţin cont de faptul că zidul se ridică mai ales pe pământ palestinian, separând populaţia de mijloacele sale de subzistenţă. (…) Nu degeaba cea mai mare temere exprimată de delegaţia iordaniană prezentă la CIJ a fost pericolul ca această asfixiere să nu-i împingă pe palestinieni la fapte care ar pune în serioasă dificultate regatul haşemit care, ţinând cont de precaritatea economiei sale, ar fi incapabil să suporte un noul val migrator similar celui înregistrat în timpul războaielor din 1948 şi 1967.

O mărturie interesantă care scoate în evidenţă cât de probabilă este această opţiune este cea a lui Jan Kristensen, fost responsabil al observatorilor internaţionali desfăşuraţi în Hebron în 1994 şi care a denunţat la 15 februarie "purificarea palestinienilor" pusă în aplicare în această zonă controlată de o minoritate evreiască (400 de colonişti faţă de 30.000 de palestinieni). Potrivit lui J. Kristensen, "acţiunile coloniştilor şi ale armatei în Hebron creează o situaţie ireversibilă". Cu alte cuvinte, dacă actuala situaţie se mai prelungeşte câţiva ani, rezultatul va fi că nu va mai rămâne nici un palestinian. Strategia israeliană, potrivit lui Jan Kristensen, care a trăit la Hebron timp de un an, constă în "instalarea de blocuri de ciment pentru a bara drumurile şi a crea o stare de asediu" (în unele situaţii a durat peste 100 de zile cu scurte întreruperi). Magazinele sunt închise, drumurile la fel: dacă numele persoanei nu figurează pe listă, nu poate intra în Hebron. Coloniştii pătrund practic în fiecare noapte în zona palestiniană, provoacă pagube şi îi forţează pe palestinieni să abandoneze zona.

În faţa acestei provocări de asemenea amploare, trebuie să se ţină seama, pe lângă poziţia Israelului, SUA şi UE, şi de cea a Autorităţii Naţionale Palestiniene, condusă de Yasser Arafat. Surprinde lipsa de iniţiativă palestiniană care, în faţa unui orizont acoperit de nori negri şi de semne de întrebare, este incapabilă să strângă rândurile şi să frâneze grupările radicale pentru a recupera terenul pierdut pe scena internaţională. Atrage totodată atenţia retragerea palestiniană pe poziţii defensive, în condiţiile în care construcţia zidului avansează. Singurul răspuns palestinian din ultimele săptămâni a fost pronunţarea premierului Ahmed Qorei în favoarea unui stat binaţional, proiect recuperat din sertarele uitării şi a cărui aplicare s-a dovedit extrem de dificilă. Doar Yasser Rabbo, fost ministru palestinian al informaţiei şi promotor al iniţiativei de la Geneva, este cel care a lansat o propunere coerentă, cerând, tardiv, o declaraţie unilaterală a independenţei palestiniene.» 

